CELEX: 52017PC0410
Language: sk
Date: 2017-08-03
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli3. 8. 2017
            COM(2017) 410 final
            2017/0183(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Litva požiadala listom, ktorý Komisia zaevidovala 26. apríla 2017, o povolenie naďalej oslobodzovať od dane zdaniteľné osoby, ktorých ročný obrat nepresahuje sumu 45 000 EUR. O žiadosti predloženej Litvou Komisia v súlade s článkom 395 ods. 2 smernice o DPH informovala ostatné členské štáty listami z 8. mája 2017 a 10. mája 2017. Listom z 11. mája 2017 Komisia oznámila Litve, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na vstupoch.
            
            
               Podľa článku 287 bodu 11 smernice o DPH môže Litva oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 29 000 EUR v národnej mene pri prepočítacom kurze platnom v deň jej pristúpenia. Vykonávacím rozhodnutím Rady 2011/335/EÚ
                  2
                sa Litve povolilo, aby uplatňovala vyšší strop a aby oslobodila od DPH zdaniteľné osoby, ktorých ročný obrat nepresahuje sumu 45 000 EUR. Platnosť tohto opatrenia bola predĺžená vykonávacím rozhodnutím Rady 2014/795/EÚ
                  3
               , ktorého účinnosť sa skončí 31. decembra 2017. Litva požiadala o predĺženie platnosti tohto opatrenia na ďalšie obmedzené obdobie.
            
            
               Vyšší strop výrazne znižuje administratívnu záťaž a náklady na dodržiavanie predpisov pre malé podniky. Strop 45 000 EUR podľa Litvy nemal žiadny významný vplyv na výber príjmov z DPH. Z údajov navyše vyplýva, že väčšina zdaniteľných osôb (približne 80 – 90 %), ktoré sa zaregistrovali na účely DPH a ktoré platia DPH, tak urobili dobrovoľne.
            
            
               Osoby, ktorých obrat nepresahuje daný strop, budú mať stále možnosť zaregistrovať sa na účely DPH.
            
            
               Preto sa požaduje predĺženie odchyľujúceho sa opatrenia do 31. decembra 2020.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky sa udelili aj iným členským štátom. Luxembursku
                  4
                bol udelený strop 40 000 EUR, Belgicku
                  5
                25 000 EUR, Poľsku
                  6
                40 000 EUR, Lotyšsku
                  7
                a Slovinsku
                  8
                50 000 EUR a Taliansku
                  9
                a Rumunsku
                  10
                bol udelený strop 65 000 EUR.
            
            
               Odchýlky od smernice o DPH by mali byť vždy časovo obmedzené, aby sa dali posúdiť ich účinky. Ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, navyše v súčasnosti podliehajú preskúmaniu. Ako sa uvádza v akčnom pláne v oblasti DPH
                  11
                a v pracovnom programe Komisie na rok 2017
                  12
               , návrh Komisie v podobe komplexného balíka zjednodušení má byť predložený do konca roku 2017.
            
            
               Navrhuje sa preto, aby sa platnosť opatrenia predĺžila do 31. decembra 2020 alebo do nadobudnutia účinnosti smernice, ktorou sa menia ustanovenia smernice o DPH týkajúce sa osobitnej úpravy pre malé podniky.
            
            
               •Súlad s ostatnými politikami Únie
            
            
               Opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – iniciatíva „Small Business Act“ pre Európu
                  13
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
         
         
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je toto osobitné opatrenie úmerné sledovanému cieľu, ktorým je dosiahnuť zjednodušenie pre ďalšie malé zdaniteľné osoby a pre finančnú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti, ktorú predložila Litva, a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Návrhom vykonávacieho rozhodnutia Rady sa povoľuje Litve naďalej oslobodzovať od DPH zdaniteľné osoby, ktorých ročný obrat nepresahuje sumu 45 000 EUR. Osoby, ktorých zdaniteľný obrat nepresahuje daný strop, sa nemusia zaregistrovať na účely DPH, a tak sa v dôsledku opatrenia zníži ich administratívna záťaž, keďže nebudú musieť viesť záznamy o DPH ani podávať daňové priznania k DPH.
               
            
            
               Strop 45 000 EUR podľa Litvy nemá žiadny významný vplyv na výber príjmov z DPH.
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Litva vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
            
            
               5.ĎALŠIE PRVKY
            
            
               Návrh obsahuje doložku o ukončení platnosti.
            
         
         
            
               2017/0183 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  14
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)Litva požiadala listom, ktorý Komisia zaevidovala 26. apríla 2017, o povolenie uplatňovať opatrenie odchyľujúce sa od článku 287 bodu 11 smernice o DPH, aby mohla naďalej oslobodzovať od dane určité zdaniteľné osoby, ktorých ročný obrat nepresahuje sumu 45 000 EUR. Na základe tohto opatrenia by uvedené zdaniteľné osoby boli oslobodené od určitých alebo všetkých povinností spojených s daňou z pridanej hodnoty (ďalej len „DPH“) uvedených v hlave XI kapitolách 2 až 6 smernice od DPH.
            
            
               (2)O žiadosti predloženej Litvou Komisia informovala ostatné členské štáty listami z 8. mája 2017 a 10. mája 2017. Listom z 11. mája 2017 Komisia oznámila Litve, že má všetky informácie potrebné na posúdenie danej žiadosti.
            
            
               (3)Členské štáty môžu uplatňovať osobitnú úpravu pre malé podniky už na základe hlavy XII smernice o DPH. Predlžované opatrenie sa odchyľuje od hlavy XII smernice o DPH iba v rozsahu, v akom je strop ročného obratu zdaniteľnej osoby v rámci osobitnej úpravy vyšší, než má Litva povolené na základe článku 287 bodu 11 smernice o DPH, čiže než 29 000 EUR.
            
            
               (4)Vykonávacím rozhodnutím Rady 2011/335/EÚ
                  15
                sa Litve povolilo uplatňovať ako odchýlku do 31. decembra 2014 oslobodenie od dane pre zdaniteľné osoby, ktorých ročný obrat nepresahuje sumu 45 000 EUR. Vykonávacím rozhodnutím Rady 2014/795/EÚ
                  16
                sa uplatňovanie odchyľujúceho sa opatrenia predĺžilo do 31. decembra 2017.
            
            
               (5)Keďže tento stanovený strop mal za následok obmedzenie povinností súvisiacich s DPH, a tým aj zníženie administratívnych nákladov pre malé podniky, Litve by sa malo povoliť uplatňovanie opatrenia na ďalšie obmedzené obdobie, a to do 31. decembra 2020. Zdaniteľné osoby si stále môžu zvoliť všeobecnú úpravu DPH.
            
            
               (6)Ustanovenia článkov 281 až 294 smernice 2006/112/ES týkajúce sa osobitnej úpravy pre malé podniky sú predmetom preskúmania, a preto je možné, že smernica, ktorou sa menia tieto ustanovenia smernice o DPH, nadobudne účinnosť pred uvedeným dátumom.
            
            
               (7)Podľa informácií, ktoré poskytla Litva, bude mať predĺženie odchýlky iba zanedbateľný vplyv na celkovú sumu daňových príjmov vybraných na stupni konečnej spotreby.
            
            
               (8)Odchýlka nemá žiadny vplyv na vlastné zdroje Únie pochádzajúce z dane z pridanej hodnoty, pretože Litva vypočíta kompenzáciu v súlade s článkom 6 nariadenia Rady (EHS, EURATOM) č. 1553/89,
            
            
               PRIJALA TOTO ROZHODNUTIE:
            
            
               Článok 1
            
            
               V článku 2 druhom odseku vykonávacieho rozhodnutia 2011/335/EÚ sa slová „dňa nadobudnutia účinnosti smernice, ktorou sa menia a dopĺňajú sumy stropov ročných obratov, v prípade ktorých môžu zdaniteľné osoby využiť odchýlku od režimu DPH, alebo 31. decembra 2017“ nahrádzajú slovami „31. decembra 2020 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES“.
            
         
         
            
               Článok 2
            
            
               Toto rozhodnutie sa uplatňuje od 1. januára 2018.
            
            
               Článok 3
            
            
               Toto rozhodnutie je určené Litovskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Vykonávacie rozhodnutie Rady 2011/335/EÚ z 30. mája 2011, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 150, 9.6.2011, s. 6).
               
               
                  
                     (3)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44). 
               
               
                  
                     (4)
                  Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7 – 8). 
               
               
                  
                     (5)
                  Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (6)
                  Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (7)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (8)
                  Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107).
               
               
                  
                     (9)
                  Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (10)
                  Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (11)
                  Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, v Bruseli 7. apríla 2016, COM(2016) 148 final.
               
               
                  
                     (12)
                  Pracovný program Komisie na rok 2017 – Vytvorenie Európy, ktorá chráni, posilňuje a obraňuje, v Štrasburgu 25. októbra 2016, COM(2016) 710 final.
               
               
                  
                     (13)
                  KOM(2008) 394 z 25. júna 2008.
               
               
                  
                     (14)
                  Ú. v. EÚ L 347, 11.12.2006, s. 1.
               
               
                  
                     (15)
                  Vykonávacie rozhodnutie Rady 2011/335/EÚ z 30. mája 2011, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 150, 9.6.2011, s. 6).
               
               
                  
                     (16)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES (Ú. v. EÚ L 330, 15.11.2014, s. 44).